**ชื่อเรื่อง** การพัฒนาชุดกิจกรรมการเรียนรู้ เรื่อง ระบบนิเวศ วิชา ชีววิทยา 6 รหัสวิชา ว33252

 ชั้นมัธยมศึกษาปีที่ 6

**ชื่อวิจัย** นางทิพย์วรรณ ทองทาย

**กลุ่มสาระฯ** วิทยาศาสตร์และเทคโนโลยี

**ปีการศึกษา** 2563

**บทคัดย่อ**

 รายงานวิจัยในชั้นเรียนครั้งนี้เป็นงานวิจัยเชิงทดลอง มีวัตถุประสงค์เพื่อ 1. พัฒนาชุดกิจกรรม การเรียนรู้ เรื่อง ระบบนิเวศ วิชา ชีววิทยา 6 รหัสวิชา ว33252 ชั้นมัธยมศึกษาปีที่ 6 ที่มีประสิทธิภาพ ตามเกณฑ์ E1/E2 = 80/80 2. เปรียบเทียบผลสัมฤทธิ์ทางการเรียนระหว่างก่อนเรียนและหลังเรียนด้วยชุดกิจกรรมการเรียนรู้ เรื่อง ระบบนิเวศ 3. ศึกษาความพึงพอใจของนักเรียน ที่มีต่อการจัดกิจกรรมการเรียนรู้ด้วยชุดกิจกรรมการเรียนรู้ เรื่อง ระบบนิเวศ กลุ่มตัวอย่างที่ใช้ นักเรียนชั้นมัธยมศึกษาปีที่ 6/1 จำนวน 36 คน ภาคเรียนที่ 2 ปีการศึกษา 2562 โรงเรียนปราจีนกัลยาณี โดยการสุ่มอย่างง่าย (Simple Random Sampling) ด้วยการจับฉลาก เครื่องมือที่ใช้ในการวิจัย คือ 1. ชุดกิจกรรมการเรียนรู้ เรื่อง ระบบนิเวศ วิชา ชีววิทยา 5 รหัสวิชา ว33252 ชั้นมัธยมศึกษาปีที่ 6 2. แบบทดสอบวัดผลสัมฤทธิ์ทางการเรียน เรื่อง ระบบนิเวศ 3. แบบสอบถามสำหรับนักเรียนเพื่อประเมินความพึงพอใจต่อการจัดการเรียนรู้ด้วยชุดกิจกรรม การเรียนรู้ เรื่อง ระบบนิเวศ 4. คู่มือการจัดกิจกรรมการเรียนรู้โดยใช้ชุดกิจกรรมการเรียนรู้ เรื่อง ระบบนิเวศ วิเคราะห์หาข้อมูลเชิงสถิติ โดยใช้สถิติร้อยละ ค่าเฉลี่ย ส่วนเบี่ยงเบนมาตรฐาน t-test (Dependent Samples)

 ผลการวิจัย พบว่า 1. ชุดกิจกรรมการเรียนรู้ เรื่อง ระบบนิเวศ ที่สร้างขึ้นมีประสิทธิภาพสูงกว่าเกณฑ์ 80/80 ที่กำหนด 2. ผลสัมฤทธิ์ทางการเรียนก่อนเรียนและหลังเรียน เรื่อง ระบบนิเวศ ของกลุ่มตัวอย่างแตกต่างกันอย่างมีนัยสำคัญทางสถิติที่ระดับ .01 โดยที่ผลสัมฤทธิ์ทางการเรียนหลังเรียนสูงกว่าผลสัมฤทธิ์ทางการเรียนก่อนเรียน 3. นักเรียนกลุ่มตัวอย่างมีความพึงพอใจต่อวิธีการจัดการเรียนรู้ เรื่อง ระบบนิเวศ วิชา ชีววิทยา 5 รหัสวิชา ว33252 ชั้นมัธยมศึกษาปีที่ 6 โดยภาพรวมอยู่ในระดับมาก